नयाँ दिल्ली (भारत) । चालू आवको अप्रिल–जुन अवधिमा भारतको विदेशी प्रत्यक्ष लगानी आप्रवाह (एफडीआई)मा वृद्घि भएको एक सरकारी तथ्याङ्कले देखाएको छ । सो अवधिमा भारतमा २३ प्रतिशत बढी अर्थात् १२ अर्ब ७५ करोड डलर विदेशी लगानी भित्रिएको औद्योगिक नीति तथा प्रवद्र्धन विभाग (डीआईपीपी)ले सार्वजनिक गरेको तथ्याङ्कले देखाएको हो । गत आवको सोही अवधिमा भारतमा १० अर्ब ४० करोड डलर विदेशी लगानी आएको थियो । समीक्षा अवधिमा सेवा, व्यापार, दूरसञ्चार, कम्प्युटर सफ्टवेयर र हार्डवेयर तथा ऊर्जाक्षेत्रमा सबैभन्दा धेरै विदेशी लगानी भित्रिएको थियो भने सिङ्गापुर भारतमा सबैभन्दा धेरै लगानी गर्ने राष्ट्र बनेको थियो । समीक्षा अवधिमा भारतमा धेरै लगानी गर्ने राष्ट्रमध्ये मरिसस, नेदरल्याण्ड, बेलायत, अमेरिका र जापान पनि थिए । रासस/पीटीआई